
**BIOLOGIJA 8. razred**

**DELO NA DALJAVO (DOMA), petek, 15. 5. 2020**

**Navodila za učence**

Danes boš spoznal/-a kako po telesu potuje kri.


**Se kdaj vprašaš, zakaj je kri rdeča (rdeče barve)?**

V **učbeniku** na str. **96-98**, preberi **krvni obtok** in **sestava krvi**. V **zvezek** si zapiši naslov Krvni obtok in prepiši zapis v zvezek.

**Krvni obtok** *(razlaga, poglej si tudi sliko - spodaj)*


Po pljučnem ali **malem krvnem obtoku** priteka kri, bogata s kisikom, iz pljuč v levi preddvor srca. Srce nato potisne kri v levi prekat in po telesni odvodnici ali aorti po telesnem ali **velikem krvnem obtoku** proti vsem delom telesa.

Iz kapilar po vsem telesu v celice prehaja kisik, iz celic v kapilare pa ogljikov dioksid. Kri z ogljikovim dioksidom teče po telesnih dovodnicah proti srcu v desni preddvor in nato v desni prekat. Od tod srce kri potisne po pljučni arteriji v pljuča (**pljučni krvni obtok),** kjer ogljikov dioksid prehaja v pljučne mešičke, iz pljučnih mešičkov v kri pa prehaja kisik.



**Sestava krvi** *(razlaga, poglej si tudi sliko - spodaj)*

Gotovo že veliko veš o svoji življenjski tekočini, ki se ti pretaka po žilah. **Kri** preskrbuje telo s snovmi, ki jih le – to potrebuje za življenje. Sodeluje tudi pri **obrambi telesa pred okužbami**. Kri pa ima tudi sposobnost s**trjevanja** v krasto (krvni strdek) ob poškodbi žilne stene, tako ne izteka iz ran.




*Zapis v zvezek, petek, 15. 5. 2020*

**KRVNI OBTOK**

**MALI ali PLJUČNI KRVNI OBTOK**: **kri potuje iz srca v pljuča in nazaj v srce.**

**VELIKI ali TELESNI KRVNI OBTOK:** **kri potuje iz srca v telo in nazaj v srce.**

Sliko – Krvni obtok (*preriši* ali *sprintaj*)

**Sestava krvi**

**Kri** sestavljajo **krvna plazma** **55%** in **krvna telesa ali krvničke** **45%.** Odrasli človek ima 5 do 6 litrov krvi, ki je rdeča, gosta tekočina, slanega okusa.

**Naloge krvi**

Kri omogoča prenos:

* kisika iz pljuč do celic,
* ogljikovega dioksida iz celic v pljuča,
* hranilnih snovi iz tankega črevesa do vseh celic,
* nerabnih razkrojkov,
* hormonov iz hormonskih žlez do ciljnih organov,
* toplote,
* sodeluje v obrambi pred okužbami.

**Vrste celic v krvi**

**Eritrociti – rdeče krvničke** vsebujejo beljakovino hemoglobin, ki ima v svoji zgradbi tudi železo (prav zato je kri rdeče barve). Naloga eritrocitov je prenos kisika po krvi oz. telesu.

**Levkociti – bele krvne celice** so obrambne celice, sodelujejo pri obrambnem (imunskem sistemu) ker uničujejo tujke (bakterije).

**Trombociti – krvne ploščice** omogočajo strjevanje krvi v rani.